CELEX: 32020D1075
Language: lt
Date: 1593129600000
Title: Tarybos sprendimas (ES) 2020/1075 2020 m. birželio 26 d. dėl Europos Sąjungos ir Kinijos Liaudies Respublikos Vyriausybės susitarimo dėl civilinės aviacijos saugos sudarymo

24.7.2020   
               
               
                  LT
               
               
                  Europos Sąjungos oficialusis leidinys
               
               
                  L 240/1
               
            
         TARYBOS SPRENDIMAS (ES) 2020/1075
         2020 m. birželio 26 d.
         dėl Europos Sąjungos ir Kinijos Liaudies Respublikos Vyriausybės susitarimo dėl civilinės aviacijos saugos sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies antros pastraipos a punkto v papunkčiu ir 218 straipsnio 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     vadovaudamasi 2016 m. kovo 7 d. Tarybos sprendimu, kuriuo Komisija įgaliota pradėti derybas, Komisija Sąjungos vardu vedė derybas dėl Europos Sąjungos ir Kinijos Liaudies Respublikos Vyriausybės susitarimo dėl civilinės aviacijos saugos (toliau – Susitarimas);
                  
               
                     (2)
                  
                  
                     pagal Tarybos sprendimą (ES) 2018/1153 (2)2019 m. gegužės 20 d. Susitarimas buvo pasirašytas su sąlyga, kad jis bus sudarytas vėliau;
                  
               
                     (3)
                  
                  
                     būtina nustatyti Sąjungos dalyvavimo Susitarimu įsteigtose jungtinėse įstaigose, taip pat apsaugos priemonių, prašymų surengti konsultacijas ir pripažinimo įsipareigojimų vykdymo sustabdymo priemonių patvirtinimo procedūrinę tvarką;
                  
               
                     (4)
                  
                  
                     pagal Susitarimo 11 straipsnio 2 dalies c punktą ir 17 straipsnio 6 dalį pagal Susitarimo 11 straipsnio 1 dalį įsteigtas Jungtinis komitetas (toliau – Jungtinis komitetas) gali priimti Susitarimo priedų pakeitimus;
                  
               
                     (5)
                  
                  
                     siekiant sudaryti palankesnes sąlygas patvirtinti Jungtinio komiteto priimamus Susitarimo priedų pakeitimus ir išvengti rizikos, kad nebus nustatyta Sąjungos pozicija dėl siūlomų pakeitimų, Komisija turėtų būti įgaliota Sąjungos vardu konkrečiomis materialinėmis ir procedūrinėmis sąlygomis patvirtinti tokius siūlomus pakeitimus;
                  
               
                     (6)
                  
                  
                     siekiant užtikrinti, kad Komisijos atliktas siūlomų Jungtinio komiteto priimamų Susitarimo priedų pakeitimų patvirtinimas atitiktų šiame sprendime nustatytas sąlygas, Komisija siūlomus pakeitimus Tarybai turėtų pateikti pakankamai iš anksto iki Jungtinio komiteto posėdžio, kuriame būtų priimti tie pakeitimai, kad Taryba galėtų su jais susipažinti. Komisijos Tarybai pateiktų pakeitimų atitiktį turėtų vertinti valstybių narių Vyriausybių Nuolatinių atstovų komitetas (toliau – COREPER);
                  
               
                     (7)
                  
                  
                     Susitarimas turėtų būti patvirtintas,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Europos Sąjungos ir Kinijos Liaudies Respublikos Vyriausybės susitarimas dėl civilinės aviacijos saugos (toliau – Susitarimas).
            Susitarimo tekstas pridedamas prie šio sprendimo.
         
         
            2 straipsnis
            Tarybos pirmininkas Sąjungos vardu pateikia Susitarimo 17 straipsnio 1 dalyje numatytą pranešimą (3).
         
         
            3 straipsnis
            
               1.   Pagal Susitarimo 11 straipsnio 1 dalį įsteigtame Šalių Jungtiniame komitete Sąjungai atstovauja Europos Komisija, padedama Europos Sąjungos aviacijos saugos agentūros (toliau – EASA), kartu su aviacijos institucijomis, atstovaujančiomis valstybėms narėms.
            
            
               2.   Pagal Susitarimo I priedo 3.1.1 punktą įsteigtoje Sertifikavimo priežiūros valdyboje Sąjungai atstovauja EASA, padedama aviacijos institucijų, tiesiogiai susijusių su kiekvieno posėdžio darbotvarke.
            
         
         
            4 straipsnis
            Komisijai suteikiami įgaliojimai Sąjungos vardu patvirtinti Jungtinio komiteto pagal Susitarimo 11 straipsnio 2 dalies c punktą ir 17 straipsnio 6 dalį priimtus Susitarimo priedų pakeitimus, jeigu tokie pakeitimai atitinka susijusius Sąjungos teisės aktus ir nereikalauja jų keitimo, laikantis toliau nurodytų sąlygų:
            
                        a)
                     
                     
                        Komisija užtikrina, kad patvirtinimas Sąjungos vardu:
                        
                                    —
                                 
                                 
                                    atitinka Sąjungos interesus,
                                 
                              
                                    —
                                 
                                 
                                    padeda siekti tikslų, kurių Sąjunga siekia savo aviacijos saugos ir prekybos politikos srityje,
                                 
                              
                                    —
                                 
                                 
                                    juo atsižvelgiama į Sąjungos gamintojų, komercinės veiklos subjektų ir vartotojų interesus,
                                 
                              
                                    —
                                 
                                 
                                    neprieštarauja Sąjungos teisei ar tarptautinei teisei,
                                 
                              
                                    —
                                 
                                 
                                    kai taikytina, padeda gerinti aviacijos produktų kokybę tobulinant sukčiavimo bei klaidinančios praktikos atvejų nustatymą,
                                 
                              
                                    —
                                 
                                 
                                    kai taikytina, juo siekiama suderinti su aviacijos produktais susijusius standartus,
                                 
                              
                                    —
                                 
                                 
                                    kai taikytina, nesudaro kliūčių inovacijoms ir
                                 
                              
                                    —
                                 
                                 
                                    kai taikytina, sudaro palankesnes sąlygas prekybai aviacijos produktais;
                                 
                              
                  
                        b)
                     
                     
                        siūlomus pakeitimus Komisija Tarybai pateikia laiku, prieš jų patvirtinimą.
                        COREPER įvertina siūlomų pakeitimų atitiktį a punkte išdėstytoms sąlygoms.
                        Komisija Sąjungos vardu patvirtina siūlomus pakeitimus, nebent valstybės narės, Taryboje sudarančios sprendimą blokuojančią mažumą pagal Europos Sąjungos sutarties 16 straipsnio 4 dalį, jiems paprieštarautų. Jeigu susidaro tokia sprendimą blokuojanti mažuma, Komisija Sąjungos vardu atmeta siūlomus pakeitimus.
                     
                  
         
            5 straipsnis
            
               1.   Komisija gali imtis šių veiksmų:
               
                           a)
                        
                        
                           pagal Susitarimo 5 straipsnio 1 dalies b punktą patvirtinti apsaugos priemones;
                        
                     
                           b)
                        
                        
                           pagal Susitarimo 15 straipsnio 3 dalį paprašyti surengti konsultacijas;
                        
                     
                           c)
                        
                        
                           imtis priemonių sustabdyti abipusio pripažinimo įsipareigojimų vykdymą ir panaikinti tokį sustabdymą pagal Susitarimo 16 straipsnį.
                        
                     
            
               2.   Komisija pakankamai iš anksto praneša Tarybai apie savo ketinimą imtis veiksmų pagal šį straipsnį.
            
         
         
            6 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. birželio 26 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2020 m. birželio 17 d. pritarimas (dar nepaskelbta Oficialiajame leidinyje).
         
            (2)  2018 m. birželio 26 d. Tarybos sprendimas (ES) 2018/1153 dėl Europos Sąjungos ir Kinijos Liaudies Respublikos Vyriausybės susitarimo dėl civilinės aviacijos saugos pasirašymo Sąjungos vardu (OL L 210, 2018 8 21, p. 2).
         
            (3)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.